**Styrkeprøven**, også kalt **Den Store Styrkeprøven Trondheim–Oslo**, er et 540 km langt sykkelritt med start i Trondheim og mål i Oslo. Det er også kortere traseer.

Rittet ble første gang arrangert i 1967 med 121 deltagere. Initiativtaker var Erik Gjems-Onstad fra SK Rye. Fra 1899 hadde distansen vært gjennomført som rekordforsøk av enkelt-ryttere. Fra 1967 ble den arrangert hvert år, og i 1979 var det for første gang over 1000 deltagere med. Det foreløpige høydepunktet hva gjelder antall deltagere kom i perioden 1990–92. I disse årene var det over 5000 deltagere med fra Trondheim hvert år. Oslo Cyklekrets var arrangør til og med 2013. Fra 2014 er Styrkeprøven et eget aksjeselskap.

Trasé
-----

Styrkeprøven starter ved Nidarosdomen i Trondheim sentrum. Deretter går løypa ut på E6, og følger E6 inn i Innlandet fylke, til løypas høyeste punkt på Hjerkinn (1000 moh etter 170 km). Løypa følger E6 videre til Dombås, Otta og videre til Kvam (270 km). 

Deltakere på E6 gjennom Hundorp, 2008.
Styrkeprøven 2007, Team Rye19 im Gudbrandsdalen
540 km
Diplom
Etter Kvam følger løypa E6 videre til Kvitfjell (300 km), og forlater E6 ved Øyer for å sykle «gamleveien» inn til, og gjennom Lillehammer (360 km). Løypa følger «gamleveien», fylkesvei 213, til Moelv, videre Mjøsbrua over til vestsida av Mjøsa, deretter riksvei 4 til Gjøvik. Videre følger løypa fylkesvei 33 forbi Lillo, Bilitt og Skreia til Minnesund.
Fra Minnesund følger løypa Trondheimsveien til Eidsvoll Verk, Råholt og Dal til Jessheim. Fra Jessheim går løypa parallelt med E6 til Kløfta, videre Trondheimsveien til Frogner og Skedsmokorset. Fra Olavsgaard til Oslo bygrense følges E6. Derfra følges Østre Akervei til Økern og mål på Løren Idrettsanlegg.

Til og med 2011 gikk traseen på østsiden av Mjøsa: fra Moelv og Brumunddal til Olrud utenfor Hamar, hvor det var matstasjon. I Wien-krysset gikk løypa ut på E6 igjen. Ved avkjøringen til Ottestad tok løypa av E6 og fulgte fylkesvei 222 gjennom Stange og Tangen, deretter gamleveien langs Mjøsa inntil denne gikk sammen med E6 for så å følge E6 til Minnesund. Traseen ble lagt om i 2012 med en varighet på minimum fire år på grunn av veiarbeid ved Mjøsa.

Styrkeprøven omfatter nå 5 distanser på landevei, Trondheim – Oslo 540 km, Dombås - Oslo - 348 km, Lillehammer – Oslo 188 km, Gjøvik – Oslo Jentetråkket 133 km og Eidsvoll – Oslo 57 km.

Resultater
----------

| År | Vinnertid | Klubb/Lag |
| --- | --- | --- |
| 2002 | 14:52:57 | SK Rye |
| 2003 | 13:41:46 | SK Rye |
| 2004 | 13:34:29 | SK Rye |
| 2005 | 13:28:48 | SK Rye |
| 2006 | 14:02:53 | SK Rye |
| 2007 | 13:41:55 | SK Rye |
| 2008 | 13:34:18 | SK Rye |
| 2009 | 12:51:04 | Team Velo Club Zoncolan |
| 2010 | 13:53:04 | CK Victoria |
| 2011 | 13:17:58 | SSRT |
| 2012 | 13:57:54 | SK Rye |
| 2013 | 13:49:00 | Team Atea Pro Aktiv |
| 2014 | 13:27:51 | Team Atea Pro Aktiv |
| 2015 | 13:49:17 | SK Rye |
| 2016 | 13:15:47 | SK Rye |
| 2017 | 13:32:29 | Trønderekspressen |
| 2018 | 13:57:48 | Trønderekspressen |
| 2019 | 13:59:01 | Trønderekspressen |
| 2020 | *Avlyst pga. koronaviruspandemien* |
| 2021 | *Avlyst pga. koronaviruspandemien* |
| 2022 | 14:45:43 | Trønderekspressen |

Rekordutvikling Trondheim-Oslo
------------------------------

* 1899 32.44,15. Anders Stensrud
* 1909 27.11,13. Trygve Lundgreen
* 1939 20.16,02. Gustav Kristiansen
* 1953 19.01,04. Wilhelm Trygg for IK Hero
* 1959 18.32,57. Jan Bakke
* 1962 16.32,05. Per Digerud fra SK Rye
* 1983 15.50.23. Jostein Wilmann
* 1984 14.16,04. Tom Martin Biseth, Stein Bråthen og Wim Hofstede
* 1988 14.05,49. Jan Dekko og Morten Sæther fra Glåmdal SK
* 1990 13.43,11. Gilbert Glaus fra Sveits
* 2001 13.42,47. Odd Arild Bjørnvik, John Rune Gilberg, Bjørn Erik Indseth, Roar Frøseth, Roger Sundet og Tom Pedersen. Alle fra Gauldal,
* 2003 13.41,46. SK Rye (fjorten ryttere) og tre fra Ceres
* 2004 13.34,29. SK Rye med blant andre Monika Olofsson (ny kvinnerekord)
* 2005 13.28,48. SK Rye
* 2009 12.51,04. Team Velo Club Zoncolan.

Referanser
----------

1. ↑  *Adresseavisen* (5. juli 2013)
2. ↑  Løypetrasé for Styrkeprøven. Arkivert 7. januar 2013 hos Wayback Machine. Hentet 01.07.2014
3. ↑  Endelig vant Victoria[*død lenke*]
4. ↑  Tradisjonsrikt ritt avlyst. *VG*. Besøkt 4. april 2020].
5. ↑  LANDEVEI.NO (5. mai 2021). «Avlyser Styrkeprøven og Trondheim-Oslo 2021». *LANDEVEI.NO* **(norsk)**. Besøkt 24. juni 2022.
6. ↑  Ingvar Elgesem. «Noen sykler og symaskiner – to sider av samme sak» (PDF). *Norsk Filatelistisk Tidsskrift* (4 / 2011 utg.). s. 12–14 (13). Arkivert fra originalen (.pdf) 18. juni 2020. Besøkt 16. mai 2020.
7. ↑  Team Velo Club Zoncolan 2009: Følgende fikk godkjent rekord: Pål Tangen, Asker CK, Morten Solvang, Drammen CK, Lars Kristian Johnsen, Eidsvoll SK, Jan Olav Beitmyren, Lørenskog CK, Hugo Strand, Rana SK, David Ekroll, Svelvik SK, Tronn Skjerstad, Torshov SK, Carl Erik Pedersen, Torshov
Kjetil Johansen, Vadsø Skiklubb, Roy Magne Storholm, Torshov SK og Espen Rygge, IF Frøy

Tidene inntil 1962 gjelder solo sykling .

Eksterne lenker
---------------

* Styrkeprøvens hjemmeside

|  |  |
| --- | --- |
| Oppslagsverk/autoritetsdata | Store norske leksikon
 |